На основу члана 8. Закона о буџету Републике Србије за 2023. годину („Службени гласник РС”, бр. 138/22 и 75/23) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ИЗМЕНИ УРЕДБЕ

О УТВРЂИВАЊУ ПРОГРАМА ПОДРШКЕ МАЛИМ ПРЕДУЗЕЋИМА ЗА НАБАВКУ ОПРЕМЕ У 2023. ГОДИНИ

Члан 1.

У Уредби о утврђивању Програма подршке малим предузећима за набавку опреме у 2023. години („Службени гласник РС”, броj 45/23), у Програму подршке малим предузећима за набавку опреме у 2023. години, у глави 1. ПРЕДМЕТ став 1. мења се и гласи:

„Законом о буџету Републике Србије за 2023. годину („Службени гласник РС”, бр. 138/22 и 75/23) и Решењем о преусмеравању апропријација утврђених Законом о буџету Републике Србије за 2023. годину 03 Број: 401-00-1815/2023 од 12. априла 2023. године, у оквиру Раздела 21 – Министарство привреде, Главa 21.0, Програм 1509 – Подстицаји развоју конкурентности привреде, Функција 410 – Општи економски и комерцијални послови и послови по питању рада, Пројекат 4002 – Подршка развоју предузетништва, Економска класификација 451 – Субвенције јавним нефинансијским предузећима и организацијама, опредељена су средства у износу од 1.915.000.000,00 динара, намењена за реализацију пројекта Подршка развоју предузетништва. Од наведених средстава, 114.999.000,00 динара намењено је за спровођење Програма подршке малим предузећима за набавку опреме у 2023. години. (у даљем тексту: Програм).”

У глави 5. УСЛОВИ ЗА ДОДЕЛУ БЕСПОВРАТНИХ СРЕДСТАВА ПО ПРОГРАМУ, у одељку 5.3. Обавезе корисника бесповратних средстава став 1. мења се и гласи:

„Корисник средстава је дужан да предмет инвестиције за који су му одобрена средства набави одмах по уплати бесповратних средстава, а у случају непредвиђених околности које захтевају дужи рок испоруке, најкасније до 30. септембра 2024. године. Корисник средстава има забрану отуђења набављене опреме и давања у најам те опреме до децембра 2025. године, без обзира на могућност превремене отплате кредита односно финансијског лизинга, што контролишу банка/лизинг компанија и Развојна агенција и о томе извештавају Министарство.”

У глави 6. НАЧИН РЕАЛИЗАЦИЈЕ ПРОГРАМА у одељку 6.4. Поступак доделе, уговарања и исплате бесповратних средстава у ставу 6. речи: „31. децембра 2023. године” замењују се речима: „30. септембра 2024. године”.

У одељку 6.5. Рад Комисије став 6. мења се и гласи:

„Комисија одлучује о свим накнадним захтевима корисника за изменама решења о додели бесповратних средстава услед наступања непредвиђених околности. Комисија не може одобрити продужетак рока за набавку опреме. Уколико корисник није у могућности да набави опрему у предвиђеном року, дужан је да врати бесповратна средства. Изузетно у случају непредвиђених околности, Комисија може одобрити промену добављача или опреме, али не и функционалне намене опреме која је предмет кредитирања. У том случају крајњи рок за набавку опреме може бити 31. октобар 2024. године. У ситуацији када Комисија одлучује о захтеву за измену решења, Комисија не може да повећава износ бесповратних средстава који је одобрен првобитним решењем. Уколико се изменом решења повећава укупна нето вредност опреме која се набавља, привредни субјект има обавезу да разлику у односу на претходну укупну нето вредност опреме финансира из сопствених средстава.”

У глави 7. ПРАЋЕЊЕ РЕАЛИЗАЦИЈЕ ПРОГРАМА став 4. мења се и гласи:

„Све извештаје о спроведеној теренској контроли, са пратећом документацијом, банкa/лизинг компанијa уноси у ИС Министарства, непосредно по извршеној теренској контроли, а за опрему набављену у октобру 2024. године, најкасније до 31. децембра 2024. године.”

Став 5. брише се.

Досадашњи став 6. који постаје став 5. мења се и гласи:

„Банка/лизинг компанија врши другу контролу, друге године од године у којој је објављен Јавни позив за доделу бесповратних средстава. Привредни субјект је дужан да достави банци/лизинг компанији картицу основних средстава на дан 1. децембар 2025. године и електронски потписану изјаву привредног субјекта, на исти датум, да је опрема у његовом власништву, односно да није отуђио предмет набавке, најкасније до 15. децембра 2025. године. Банка/лизинг компанија је у обавези да наведену документацију унесе у ИС Министарства најкасније до 31. децембра 2025. године. Развојна агенција има обавезу да изврши контролу свих извештаја са прве и друге контроле извршених у претходној години као и пратеће документације унете у ИС Министарства од стране банака/лизинг компанија, и да о томе достави извештај Министарству најкасније до 20. јануара 2026. године. ”

Досадашњи ст. 7 - 12. постају ст. 6 - 11.

Члан 2.

Ова уредба ступа на снагу наредног дана од дана објављивања у „Службеном гласнику Републике Србијеˮ.

05 Број: 110-8645/2023

У Београду, 21. септембра 2023. године

В Л А Д А

ПРЕДСЕДНИК

Ана Брнабић,с,р.